Пичи гуртын - бадӟым кужым - Об авторе - Каталог статей - shukowwt\nВторник, 21.08.2018, 05:29\nГлавная » Статьи » Об авторе\nПичи гуртын - бадӟым кужым\n• В. Жуков но Н. Данилов\nТатарстанысь Кукмор ёросысь Нырья гуртын 1884-тӥ арын вордскиз удмурт кылбурчи Максим Прокопьев. Ӵапак та ӟырдыт мылкыдо адями ик вал удмуртъёслэсь 1-тӥ но 2-тӥ съездъёссэс люканы кичӧлтӥсь. Со мыло-кыдо басьтӥськиз удмурт поэзиез но публицистикаез мытон но азинтон уж борды. Со ик дасяз Удмурт Автономной Республикалэсь нырысетӥ Конституцизэ но. Со дырысен трос аръёс ортчизы ке но, Татарстан Республикаысь Нырья гурт удмурт омырен шока на. Татысь шор ёзо школа нуллэ дано пиезлэсь - Максим Прокопьевлэсь - нимзэ. Кызьы азинске Бигер шаерысь удмурт школа? Секыт-а удмурт кылзэс,сям-йылолъёссэс, ма, огъя удмурт мылкыдзэс утьыны? Та сярысь сюлмысь кенешимы Нырья шор ёзо школалэн директореныз Николай Николаевич Даниловен.\nНырья черкогурт пурты пыдэсын кадь интыяськемын. Котырак вож турынэн шобырскем гурезё интыос. Гуртэ нуись сюрестӥ васькыку, эсьмаса, кӧт ик шурдэ. «Пурты пыдсы» васькем бере гинэ усьтӥське зэмос гурт суред: вӧл-вӧл, вож писпуосы выем урамъёс, пу юртъёс, кыдёкын ик ӧвӧл - шур, нош со вамен - сюбег выж. Татын сокем гань-гань - дырлэсь ортчемзэ ик валамысь дугдӥськод.\nНырья школалэн азбараз арлы быдэ пушйись сяськаос пӧлы пуктэмын бадӟым из. Солэн выжыяз пусйыса кельтэмын: «Татчы инъямын луоз удмурт калыклэн визьмо пиезлы М. Прокопьевлы сӥзем памятник». Кема-а возьманы кылиз на солэсь татчы пуксёнзэ, тунсыкъяськи мон.\n- Максим Прокопьевлы памятник кемалась дась ини, - мыньпотэ Николай Данилов.\n- Кытын бен со? - ымылэсь усьтӥськемзэ ик ӧй вала мон.\n- Сое лэсьтыны курыса, Нырьяысь, ма, быдэс Кукмор ёросысь дышетӥсьёс вазиськиллям Санкт-Петербургысь скульпторлы. Но та вал ини кылем даурлэн 90-тӥ аръёсаз. Питерысь скульптор ужзэ ӝог быдэстэм. Памятникез отысь вайыны нырьяослы люкетӥзы выльдӥськон аръёс, - валэктӥз директор. Зэм, со вакытэ Николай Николаевич школалэн кивалтӥсез ӧй вал на ай. Нырьяысь школаез йылпумъяса, тодон-валанзэ будэтыны со вамыштӥз Удмурт кун университетэ. Экзаменъёссэ ӟеч сётыса дышетскыны пыриз. Но вузын визь-нод люканы, шонерзэ вераса, солэн сюлмыз ӧз чида. Ма, армие ветлытэк, шорам нылъёс но уз учке ук, малпаз соку егит пияш. Озьы тӥни, дышетсконзэ уретыса, со кошкиз армие зэмос пиосмуртлэн школаез пыр потыны. Отысь вуыса, егит пиосмуртлэн тодон-валан дуннее кыстӥськон мылкыдыз ӧз кысы. Николай табере тодэ ни вал аслыз кулэ луись удыссэ: пиналъёслы визь-нод сётон. Озьы со дышетскыны пыриз Казаньысь педагогикая колледже, нош собере - Казаньысь ик социально-юридической институтэ. Вылӥ образование басьтыса но, со ӧз дырты вордскем Нырья гуртысьтыз кошкыны. Татын ик семья кылдытӥз, выжы лэзиз. 2005-тӥ арын сое юнматӥзы Нырья шор ёзо школалы директоре.\n- Ма, оло, тӥ школаен кивалтон вакытэ М. Прокопьевлы сӥзем памятникез Нырьяе вуттыны луонлык шедёз? - уг буйгаськы мон.\n- Сое Санкт-Петербургысь татчы вайыны трос уксё кулэ ук, - ӝожмыталэс мылкыдын вера Николай Николаевич. - Но памятникез интыяз пуктыны кулэ - таиз сярысь азьланяз сюлмаськом одно ик. Кылем арын Нырья школа шугадӟонэ сюриз. 22-тӥ июне сильзор нуыса кошкиз школалэсь липетсэ. Школалы со 2 миллион манет тыр изъян вайиз. Ярам коть, районысь кивалтӥсьёс нырьяослы юрттӥзы. Туэ дышетскон арлы школа дась вал ини. Висъям коньдон тырмиз пушказ тупатъян ужъёс но ортчытыны. Озьы пиналъёс вамыштӥзы выльдэм школае.\n- Котьма ке но мон понна туж тунсыко: кызьы Бигер шаерын азинске удмурт школа? Тӥледлы юрттӥсьёс сюро-а? - ёртӥсько Николай Даниловез.\n- Удмурт культураез утён сярысь ке верано, зэм но, ми татын\nвыжыосмылы бадӟым саклык висъяськом, - лад-лад вера со. -\nКылсярысь, калык сямъёсты, йылолъёсты чакланы турттӥськом.\nПиналъёсмес дышетӥськом сюан, солдат келян гуръёсты кыр-\nӟаны.Та ласянь мылкыдмы бадӟым, но жаляса верано, секытгес\nик шедьтыны удмурт крезьгурен дискъёс, книгаос, материалъёс.\nУдмурт шаер милемын кусыпсэ медаз ышты вылэм. Нош юрттэт\nсярысь ке кылпум поттоно, удмурт школамылы мыло-кыдо юрттэ\nбигер воргорон Газинур Хабибрахманов - Нырьялась\n«Рассвет» агрофирмалэн кивалтӥсез. Со пиналъёслы\nкузьым но басьтыны юрттэ, школамылэсь ваньбурзэ\nвыльдон сярысь но сюлмаське. Татарстан Республика но\nмилемыз палэнэ уг кельты. Тани алигес школамылы уксё\nвисъязы Казаньысь адӟытонэ пыриськон понна. Со ужрад\nсӥземын вал калыкез дышетонлы но карьера лэсьтонлы.\nМи возьматӥмы удмурт школаез. Ми сяна, вал на бигер,\nмордва, пор, крашин школаос. Юрттэт сётэ на 1 гектар\nмында музъем воземмы но. Отын будэтэм емыш тырме\nнылпиосты но сюдыны, палэнэ но вузаны, - пусъе директор.\nТуэез дышетскон ар йылпумъяськиз, пиналъёслэн шутэтскон\nвакытсы кутскиз. Нош директорлэн, оло, ужъёсыз эшшо но\nйылӥзы. Кылем арлы йылпумъянъёс лэсьтоно, вань янгы-\nшамъёсты чакласа, азьланезлы олокӧня пӧртэм ужъёсты\n- Азьланез сярысь малпакум, мон тодам вайисько школаямы\nдышетскись пиналъёслэсь басьтэм вормонъёссэс, - вера\nНиколай Николаевич Данилов.  -Соос монэ шумпотто но\nбадӟым ужъёсы бурдъяло. Кылсярысь, Павлова Анжеликамы\nУдмуртиын, ма, Татарстанын но арысь аре ортчись удмурт\nкылъя олимпиадаосын нырысетӥ интые потэ. Бигер кылъя но\nвормисе потэмъёсмы вань. Спортлы но мугорез кыдатонлы\nбадӟым саклык висъяськом. Кылсярысь, милям школаямы\nтодон-валан но кужым ласянь кыдазы Россилэн но Татар-\nстанлэн чемпионъёссы: Минимуллин Ралиф, Султанов Алмаз,\nЧингазов Рамис. Туала вакытэ школаосты кыӵе ке удыс (профиль)\nбырйыны косо. Ми малпамы шаертодонлы саклык висъяны.\nШколамы луоз социально-гуманитарной, нош дышетсконмес\nрадъялом «Вордскем палъёсмылэн историзы» ним улсын.\nТӥни сыӵе малпанъёсын улэ бигер палъёсысь удмурт кивалтӥсь.\nНырья гуртэ вуылыса, мынам сюлэмам вераны луонтэм шуныт\nмылкыд кылиз. Пичи ке но, туж кужмо гурт, малпай мон.\nТуспуктэмез Е. Миннигараевалэн.\nПотэмын ? № 078 (24026) от 30.05.07\nКатегория: Об авторе | Добавил: shukowwt (12.02.2010)\nПросмотров: 947 | Теги: Жуков В.Т., МОУ СОШ с.Нырья | Рейтинг: 5.0/3